ISIL-i dhe kërcënimi bërthamor
Ekstremistët suni të Shtetit Islamik të Irakut dhe Levantit kanë shtënë në duar material bërthamor nga një universitet në Mosul
Qeveria irakiane ka kërkuar ndihmë ndërkombëtare pasi ekstremistët suni të Shtetit Islamik të Irakut dhe Levantit grabitën material bërthamor nga një universitet. Kërkesa bëhet ndërkohë që ekstremistët kanë marrë nën kontroll edhe një uzinë të braktisur të armëve kimike. Korrespondenti Henry Ridgwell njofton se ekspertët e armëve nuk shohin ndonjë rrezik të madh nga këto suksese të fundit të ekstremistëve. Mendohet se ky që po flet është udhëheqësi i ekstremistëve, Abu Bakr al-Baghdadi, duke kënduar lutjet e së premtes në qytetin irakian të Mosulit. Luftëtarë të armatosur rëndë të këtij grupi morën në qershor Mosulin, qyteti i dytë më i madh i Irakut. Qeveria irakiane paralajmëroi dje se ekstremistët kishin shtënë në duar deri në 40 kg material me përbërje uraniumi nga Universiteti i Mosulit. Tërheqja e ngutshme e trupave qeveritare pas ofensivës së ekstremistëve ka lënë shumë objekte pa mbrojtje, thotë Afzal Ashraf, ekspert i anti-terrorizmit në Institutin e Shërbimeve të Bashkuara Mbretërore: Në një letër në adresë të Kombeve të Bashkuara, Bagdati zyrtar kërkon ndihmë ndërkombëtare “për të eliminuar rrezikun” e përdorimit të materialit bërthamor nga terroristët në Irak apo vende të tjera. Por Agjencia Ndërkombëtare e Energjisë Atomike thotë se materiali ka nivel të ulët uraniumi dhe nuk përbën kërcënim. Përsëri analisti Afzal Ashraf: Ekstremistët e ISIL-it po ashtu kontrollojnë një uzinë armësh kimike në veri-perëndim të Bagdatit. Uzina ka qenë jashtë përdorimit prej vitesh dhe ekspertët thonë se municioni është i skaduar dhe pa vlerë. Ka kaluar një muaj që kur kryengritësit filluan ofensivën dhe qeveria irakiane duket ende e paaftë të rimarrë kontrollin e zonave të rëna në duart e ISIL-it. Kjo kërkon bashkëpunim me popullatën lokale suni si dhe një ofensivë ushtarake, thotë Ranj Alaadin i Shkollës Ekonomike të Londrës: Por qeveria e Bagdatit nuk duket se po arrin t’i kapërcejë përçarjet e brendshme. Politikanët kurdë të Irakut njoftuan të enjten se do t’i bojkotonin mbledhjet e Kabinetit, pasi Kryeministri Nouri al-Maliki akuzoi rejonin autonom kurd në veri të vendit se po strehon ekstremistët suni. Vëzhguesit thonë se konfliktet rrisin gjasat që qeveria rajonale kurde të përpiqet për t’u shkëputur nga shteti irakian.